ΓΝΩΜΗ ΤΗΣ ΕΠΙΤΡΟΠΗΣ της 1ης Δεκεμβρίου 1997 σχετικά με το σχέδιο απόρριψης ραδιενεργών καταλοίπων στην εγκατάσταση οριστικής απόθεσης αποβλήτων χαμηλής και μέσης ραδιενέργειας στη Loviisa (Φινλανδία) σύμφωνα με το άρθρο 37 της συνθήκη Ευρατόμ (97/C 385/02)

(Το κείμενο στη φινλανδική γλώσσα είναι το μόνο αυθεντικό)

Στις 6 Μαΐου 1997, η Ευρωπαϊκή Επιτροπή έλαβε από την κυβέρνηση της Φινλανδίας, σύμφωνα με το άρθρο 37 της συνθήκης Ευρατόμ, τα γενικά δεδομένα σχετικά με το σχέδιο απόρριψης αποβλήτων χαμηλής και μέσης ραδιενέργειας σε μια εγκατάσταση οριστικής απόθεσης στη Loviisa της Φινλανδίας.

Με βάση τα δεδομένα αυτά και τις διευκρινίσεις που παρασχέθηκαν στη συνέχεια εξ ονόματος της κυβέρνησης της Φινλανδίας και κατόπιν διαβολεύσεως με την ομάδα εμπειρογνωμόνων που αναφέρεται στο άρθρο 37, η Επιτροπή εκφέρει την ακόλουθη γνώμη:

1. Τα γενικά δεδομένα αφορούν την απόρριψη των αποβλήτων λειτουργίας από τον πυρηνικό σταθμό παραγωγής ηλεκτρικής ενέργειας της Loviisa στην εγκατάσταση απόθεσης. Δεν καλύπτουν την πιθανή μελλοντική απόρριψη αποβλήτων που προκύπτουν από τη διάλυση του πυρηνικού σταθμού παραγωγής ηλεκτρικής ενέργειας 7 συνεπώς, δεν εξάγονται συμπεράσματα σχετικά με την πτυχή αυτή.

2. Η απόσταση μεταξύ της εγκατάστασης απόθεσης και του εδάφους του πλησιέστερου κράτους μέλους, στην περίπτωση αυτή της Σουηδίας, είναι περίπου 380 χιλιόμετρα. (Η Εσθονία, υποψήφιο κράτος μέλος, βρίσκεται σε απόσταση 58 χιλιομέτρων, ενώ η απόσταση έως το έδαφος της Ρωσίας είναι περίπου 45 χιλιόμετρα.)

3. Κατά τη διάρκεια της περιόδου λειτουργίας:

- υπό κανονικές συνθήκες, οι απορρίψεις υγρών και αερίων καταλοίπων δεν θα μπορούσαν να προκαλέσουν έκθεση σημαντική από υγειονομική άποψη για τον πληθυσμό άλλου κράτους μέλους. Το συμπέρασμα αυτό εξακολουθεί να ισχύει και αν ληφθούν υπόψη τα πρόσθετα απόβλητα λειτουργίας από τον πυρηνικό σταθμό παραγωγής ηλεκτρικής ενέργειας της Loviisa,

- οι απρόβλεπτες απορρίψεις ραδιενεργών καταλοίπων οι οποίες θα μπορούσαν να προκύψουν από κάποιο ατύχημα του είδους και του μεγέθους που λαμβάνεται υπόψη στα γενικά δεδομένα δεν θα μπορούσαν να επιφέρουν σημαντική έκθεση του πληθυσμού άλλων κρατών μελών από υγειονομική άποψη.

4. Μετά το κλείσιμο της εγκατάστασης απόθεσης,

- τα μέτρα που θα ληφθούν για το κλείσιμο της εγκατάστασης απόθεσης καθώς και τα φυσικά χαρακτηριστικά του χώρου παρέχουν την πολύ μεγάλη βεβαιότητα ότι τα συμπεράσματα (3) που αναφέρονται παραπάνω θα εξακολουθήσουν να ισχύουν μακροπρόθεσμα.

Επομένως, η Επιτροπή έχει τη γνώμη ότι η εφαρμογή του σχεδίου απόρριψης αποβλήτων χαμηλής και μέσης ραδιενέργειας από το πυρηνικό εργοστάσιο της Loviisa στην εγκατάσταση απόθεσης, τόσο υπό κανονικές συνθήκες όσο και στην περίπτωση ενός ατυχήματος του είδους και του μεγέθους που λαμβάνεται υπόψη στα γενικά δεδομένα, κατά τη διάρκεια του σταδίου λειτουργίας καθώς και μετά το κλείσιμο της εγκατάστασης απόθεσης, δεν θα επιφέρει σημαντική ραδιενεργό μόλυνση, από υγειονομική άποψη, των υδάτων, του εδάφους ή του εναερίου χώρου άλλου κράτους μέλους.

Ωστόσο, η Επιτροπή σημειώνει ότι εξακολουθούν να πρέπει να οριστούν οι διατάξεις περιβαλλοντικής παρακολούθησης για την περίοδο μετά το κλείσιμο του πυρηνικού σταθμού παραγωγής ηλεκτρικής ενέργειας της Loviisa ώστε να καταστεί δυνατή η τακτική εκτίμηση του επιπέδου της ραδιενέργειας στην οποία εκτίθεται το κοινό.